Fl-4 ta' Diċembru, il-Kunsill qabel dwar il-pożizzjoni tiegħu (approċċ ġenerali) dwar l-aġġornament tar-regoli għall-Korp ta' Regolaturi Ewropej tal-Komunikazzjonijiet Elettroniċi (BEREC). Dan il-ftehim iwitti t-triq biex jibdew in-negozjati mal-Parlament Ewropew. Bħalissa ninsabu fin-nofs ta' riforma drastika fundamentali tar-regoli tal-UE dwar it-telekomunikazzjoni: bdew in-negozjati mal-Parlament Ewropew dwar il-Kodiċi Ewropew għall-Komunikazzjonijiet Elettroniċi. Il-kompiti tal-BEREC huma interkonnessi mill-qrib mal-kontenut tal-Kodiċi u l-ftehim tal-lum jgħinna biex nagħmlu progress fuq żewġ fronti. Ser niddiskutu dawn iż-żewġ fajls mal-Parlament diġà fis-6 ta' Diċembru, biex nimxu malajr fuq il-kwistjonijiet li huma fil-qalba tal-istrateġija tas-Suq Uniku Diġitali. Urve Palo, Ministru għall-Intraprenditorija u t-Teknoloġija tal-Informazzjoni tal-Estonja Fil-pożizzjoni tiegħu, il-Kunsill żgura li r-regoli l-ġodda proposti għall-BEREC huma konformi mal-mandat tiegħu dwar il-Kodiċi. Il-Kunsill jipproponi li jżomm l-istruttura eżistenti ta' ġestjoni u jippermetti lill-awtoritajiet kompetenti nazzjonali rilevanti jkunu rappreżentati fil-livell tal-esperti. Il-pożizzjoni tistabbilixxi l-kompiti u r-responsabbiltajiet tal-BEREC u ttejjeb il-qafas operattiv tiegħu, b'enfasi fuq l-indipendenza u t-trasparenza. In-negozjati mal-Parlament ser jimxu b'mod parallel ma' taħditiet dwar il-Kodiċi tal-Komunikazzjonijiet Elettroniċi. In-negozjati fuq iż-żewġ dossiers huma għalhekk mistennija li jiġu konklużi flimkien. Filwaqt li jibni fuq il-Grupp ta' Regolaturi Ewropej (ERG) eżistenti, il-BEREC ġie stabbilit fl-2009 u beda jaħdem fl-2010. Il-mira ewlenija tiegħu hija li jiżgura l-implimentazzjoni konsistenti tar-regoli tat-telekomunikazzjoni madwar l-UE u jipprovdi għarfien espert tekniku lir-regolaturi nazzjonali u l-istituzzjonijiet tal-UE. Huwa jippromwovi wkoll id-disponibbiltà u l-implimentazzjoni ta' konnettività b'kapaċità kbira ħafna, u jinkoraġġixxi l-kompetizzjoni fis-settur tal-komunikazzjoni elettronika. Abbozz ta' regolament dwar il-Korp ta' Regolaturi Ewropej tal-Komunikazzjonijiet Elettroniċi - Approċċ ġenerali tal-Kunsill Kodiċi għall-Komunikazzjonijiet Elettroniċi - informazzjoni ġenerali Suq uniku diġitali għall-Ewropa - informazzjoni ġenerali Ara l-paġna tal-laqgħa